Die Krieketwêreldbeker 2011 (Bengaals: ২০১১ ক্রিকেট বিশ্বকাপ; Engels: 2011 Cricket World Cup; Hindi: २०११ क्रिकेट विश्व कप; Singalees: 2011 ක්‍රිකට් ලෝක කුසලානය; Tamil: 2011 துடுப்பாட்ட உலகக்கோப்பை), amptelik bekend as die IKR Krieketwêreldbeker 2011, het van 19 Februarie tot en met 2 April 2011 in Indië, Sri Lanka en Bangladesj (vir die eerste keer) plaasgevind. Dit was die tiende krieketwêreldbeker in internasionale eendagkrieket (EDI) wat deur die Internasionale Krieketraad (IKR) aangebied is en die derde op die Indiese subkontinent. In dié streek is voorheen die toernooie van 1987 en 1996 aangebied. 14 nasionale krieketspanne het aan die Krieketwêreldbeker 2011 deelgeneem, waartydens 49 wedstryde gespeel is. Die spanne is in twee groepe van sewe spanne elk verdeel, waarvan elke span een keer teen al die ander spanne van die groep gespeel het. Die boonste vier spanne van elke groep het hierna vir die uitklopfase gekwalifiseer. Elke wedstryd het uit 50 boulbeurte per span bestaan. Indië wen op 2 April met 6 paaltjies teen Sri Lanka op Wankhedestadion in Mumbai en het sodoende hul tweede titel ingepalm.